Izvor: N1

Predsednica Vlade Ana Brnabić izjavila je da digitalizacija donosi velike promene i izazove, što bi Srbija mogla da prekrene u svoju korist i bude jedan od pobednika četvrte industrijske revolucije.

Brnabić je na panelu "Geopolitika u digitalno doba - može li Srbija da iskoristi šansu?", koji su na Kopaonik biznis forumu organizovali kompanija "Ringijer Aksel Špringijer" i Privredna komora Srbije, istakla da svet postaje vrlo kompleksno mesto i za velike i za male zemlje - kao što je Srbija.

Ona je navela da se Srbija nalazi između Istoka i Zapada i istakla da država zato "pokušava da se bavi svojim poslom, fokusirajući se na rešavanje svojih problema i poboljšavanje života građana", navedeno je na sajtu Vlade Srbije.

"U toj političkoj borbi velikih sila Srbija pokušava pažljivo da balansira", rekla je premijerka i objasnila da tu vrstu izazova država pokušava da reši kroz regionalnu stabilnost.

Brnabić je naglasila da je očigledno da se svet menja sa digitalizacijom, ali da su te promene upravo velika šansa za male zemlje i one koji mogu brže da se prilagode.

Prema njenoj oceni, sada je pravo vreme da Srbija "uhvati korak sa četvrtom industrijskom revolucijom, jer u njoj manji mogu da postanu lideri".

"To što je Srbija kasnila u ranijim industrijskim revolucijama, to sada može da bude njena prednost u poslovnom svetu", dodala je ona.

Napomenula je i da se male startap kompanije lakše prilagodjavaju od velikih kompanija zato što su fleksibilnije i dinamičnije.

"Naša zemlja je navikla na promene i rešavanje raznih izazova i upravo je to naša prednost u svetu četvrte industrijske revolucije", zaključila je premijerka.

Na panelu su domaći i strani stručnjaci razmotrili strateška pitanja koja utiču na oblikovanje politike, biznisa i ekonomije i odgovarali na pitanja o važnosti digitalizacije kao dugoročne investicije za kompanije i državu.